Liðsmenn Saving Iceland sóttu Grundartanga heim á síðasta ári . Fjöldi erlendra félagsmanna samtakanna Saving Iceland sem berjast gegn stóriðju á Íslandi , eru komnir til landsins og ætla að koma upp aðgerðabúðum sínum um helgina . Samtökin hafa ekki gefið upp hvenær þau ætla að grípa til aðgerða eða með hvaða hætti , en helst er reiknað með að samtökin muni í ár beina spjótum sínum að þeim stöðum sem næstu stóriðjuver munu væntanlega rísa , það er í Helguvík og á Bakka við Húsavík . Þetta er fjórða sumarið sem Saving Iceland skipuleggur aðgerðir . Búist er við að allt að 60 manns víða að úr heiminum sem beiti sér ásamt íslenskum félögum í samtökunum í að stöðva stóriðjuframkvæmdir . Snorri Páll Jónsson Úlfhildarson , talsmaður Saving Iceland segir í samtali við RÚV að fólkið óttist hvorki afleiðingar aðgerðanna né refsingar íslenskra stjórnvalda . Telja verður líklegt að skerpt hafi verið á öryggisgæslu við stóriðjuver bæði hér syðra og eystra vegna fregna af boðuðum aðgerðum Saving Iceland , en samtökin beittu sér til að mynda við Grundartangann á síðasta sumri með því að loka þjóðveginum að álveri Norðuráls og Járnblendifélagsins . Það gerðist 18. júlí í fyrrasumar en olli engum stórkostlegum vandræðum .